Bybelskool » Roeping
Hierdie teks is vir my heilige grond. Die Here het aan die begin van my studies my roeping as leraar in die NG Kerk met vers 19-23 bevestig. Saam met nog 'n teks in Sagaria 3:7 het dit die basis vir my verstaan van my bediening gevorm. Telkens wanneer ek groot besluite moes neem, onder andere een keer met 'n beroep na die Kaap, is ek teruggeneem na hierdie gedeelte, en is my roeping in die gemeente van Somerstrand bevestig. Dit het ook die basisteks geword vir die Gemeentedienste Netwerk waardeur ek by baie transformasiewerk in die kerk in die breë betrokke geraak het, onder andere die Seisoen van Luister en die tydskrif Kruisgewys.
Kom ons lees die teks
Paulus reageer hier op mense wat kritiek lewer op sy bediening met 'n reeks retoriese vrae waarmee hy bevestig dat hy 'n apostel is en die voorregte daaraan verbonde sou kon geniet, soos inderdaad al die ander apostels, baie keer saam met hulle eggenotes. In die proses noem hy 'n paar riglyne van hoe apostels van ander gawes in die kerk onderskei is in sy tyd, bv, dat hulle Jesus persoonlik na sy opstanding gesien het (1 Kor 15:5-8). In 2 Korintiërs 10-13 sal hy dit nog uitvoeriger doen.
Let op hoe hy voorbeelde uit 'n wye reeks lewensverbande gebruik om sy punt te staaf, en dit dan ook in die wet van God begrond (Deut 25:4; vgl sy raad aan Timoteus hieroor: 1 Tim 5:18). Weereens sien 'n mens die lering van Jesus weerspieël in sy beredenering (Matt 10:10; Luk 10:7).
Sy roeping word breed uitgespel: vir Jode (wettiese mense), vir heidene (hy gebruik nie die woord nie, maar praat van mense wat sonder die wet lewe, wat die betekenis duidelik maak), en vir swakkes (vgl hfst 8 en Rom 14; 15). Trouens "vir almal het ek alles geword om in elk geval sommige te red." Geen wonder dat sy bediening en uiteindelik skryfwerk die hele Christelike wêreld beïnvloed het en steeds doen.
Let op dat hy nie sy eie menings en oortuigings prysgee nie, nooit die liefdesgebod van Christus bv. verlaat nie, maar tog aanpas by die mense wat hy op 'n gegewe tyd bedien, sodat hy iets vir hulle kan beteken. Hy het bv. die sabbat nagekom ter wille van die Jode, anders sou hulle hom nooit toegelaat het om by hulle in die sinagoge op te tree nie. Vergelyk bv. Hand. 16:3 waar Timoteus besny is; Hand 18:18 waar Paulus 'n gelofte afgelê het; Hand 21:20-26 waar Paulus 'n reinigingshandeling ondergaan ter wille van die Jode.
Soms het hy egter ook baie skerp verskil van mense wie se oortuigings die hart van die evangelie aangerand het. Dit het hy gedoen teenoor Jode (Gal 2:11-14 – waar hy Petrus teengestaan het) en teenoor heidene (baie keer in hierdie brief, waar hy verkeerde idees oor allerlei aanvat). Ander kere het hy egter sensitief opgetree teenoor mense wat nie die kennis gehad het wat hy het nie (1 Kor 8).
Neem daarom 'n tyd vandag om na te dink oor jou roeping (doel) en passie in die lewe.
Wat het die Here op jou hart gedruk wat jy ten alle koste moet najaag: jou roeping, jou doel?
Wat is jou passie in die lewe – die ding wat net so 'n belangrike rol speel dat jy nie anders kan as om dit te doen nie?
En hoe staan dit met jou fokus – is jy nog met alles in jou gefokus daarop?
Toneel 2: Jesus roep vir Levi, die tollenaar
In hierdie gedeelte roep Jesus 'n volgende dissipel, Levi (ook Matteus genoem soos ons aflei uit Mark 3:18 en Matt 9:9), een van die tollenaars. Tollenaars was veragte en gehate mense, omdat hulle gewoonlik meer kommissie by die tolhek gevat het van die bevolking as wat billik en voorgeskryf was.
Let op hoe in die eerste toneel (2:1-12) die teenstand van die skrifgeleerdes gemik was teen Jesus se "lasterlike" aanspraak op vergifnis. In hierdie tweede toneel word Jesus verkwalik dat Hy hom ophou met sondaars en tollenaars, sosiale uitgeworpenes. Jesus se verduideliking van sy motivering is 'n belangrike rigtingwyser nie net vir die verstaan van sy eie bediening nie, maar ook vir die kerk van die eeue: die fokus moet op mense wees wat die evangelie nodig het, hetsy of hulle fisies siek is, en of hulle geestelike gesondheid nodig het.
Ek moet erken, my bediening het baie keer met die binnekring van die volgelinge van Jesus te make. Maar sonder hierdie baie belangrike fokus na buite, na dié wat die dokter nodig het, en wat in elk geval in die proses deel van die binnekring van Jesus sal word soos Levi, sal my bediening nooit sy volheid bereik nie.
Matteus het twee interessante uitbreidings van Markus se weergawe: 1) die Fariseërs noem Jesus 'n rabbi (leermeester) waarmee hulle impliseer dat Jesus van beter behoort te weet, en 2) Jesus haal uit Hosea 6:6 aan om sy insluiting van die tollenaars en sondaars aan God se barmhartigheid te verbind. Hy noem homself ook Matteus en nie Levi nie (sal later meer oor die name van die dissipels skrywe in hoofstuk 3).
Lukas het ook twee uitbreidings van Markus se weergawe: 1) Hy vertel dat Levi alles net so laat los om Jesus te volg, net soos met die roeping van die twee stelle broers by die viswaters, en 2) Lukas noem spesifiek dat Levi 'n feesmaal "ter ere van Jesus" hou.